rlitschk/wikidir huggingface dataset:
De Schietjagers (Stercorariidae), ok Sgietjagers, Sgeetjagers oder Struntjagers sünd en Familie vun Seevagels in de Ornen vun de Tüütvagels. Hen un wenn weert se ok bi de Familie vun de Möwen (Laridae) insorteert. De groten Aarden vun düsse Familie weert woll ok „Skua“ nommt, wat en Lehnwoort ut de Spraken vun de Färöers is. De Snavel is kort, avers man groff. An siene Spitzen is he en beten tohopendrückt un de Overgang na’n Kopp hen is meist rund. Dor sitt en Huut over. De upperste Deel vun’n Snavel is as en Haken na unnen bagen un passt in den unnersten Deel akraat rin. De Nesenlöcker liggt wiet vörn un sünd man lüttjet un small. De Krallen sünd spitz, scharp un bagen. De Flunken sünd lang un small un an’t Enne spitz. An’n Steert sitt 12 middellange Feddern. Schietjagers sünd dunkergrau oder bruun un seht in’n Sommer un Winter liek ut. Groten Schietjager (Stercorarius skua) De meisten Aarden leevt in polare Regionen nich wiet af vun Soltwater. Vundeswegen weert se to de Seevagels torekent. Schietjagers leevt as Paar oder ok alleen. Wenn se sik vermehren wüllt, könnt se ok in Gruppen oder as Kolonien tosamenkamen. Se könnt bannig gau flegen un
Kükenmoor is en Dörp in de Gemeen Kerklinneln in’n Landkreis Veern, Neddersassen. Binnen de Gemeen Kerklinneln billt de Oort tohoop mit Gohbeek, Goldborn, Neenkroog un Veernermoor de polietsche Oortschop Kükenmoor. De Oort liggt op de Linnelner Geest in en Rebeed mit veel Moor. Dat Water ut dat Rebeed flütt över’n Veernermoorgraven na’n Gohbeek hen af. In’n Westen liggt dat Naturschuulrebeed Höhnermoor. De Naveröörd sünd Gohbeek, Neenkroog un Kohlenföör in’n Noorden, Lüttjen Heinz un Bennbössel in’n Noordoosten, Groten Heinz in’n Oosten, Goldborn un Hamwie’e in’n Süüdoosten, Veernermoor in’n Süden, Neenföör, Saasloh, Specken un Ramels in’n Süüdwesten un Kerklinneln un Lüttjen Linneln in’n Noordwesten. De Naam Kükenmoor warrt trüggföhrt op’n Eddelnaam von der Kück. De dree öllsten Hööv schöölt op de dree Söhns von’n Eddelmann von der Kück trügggahn: de Hinners-Hoff na Hinnerk, de Clasenhoff na Claas un de Illers-Hoff na Ehlers. De Poppeermöhl von Kükenmoor weer en Watermöhl an’n Gohbeek un is von 1682 bet 1910 lopen. In’n Eersten Weltkrieg sünd twee Soldaten ut Kükenmoor fullen oder vermisst un in’n Tweten Weltkrieg 15. In de Franzosentied von 1810 bet 1814 hett de Oort to de Mairie Kerklinneln in’n Kanton Veern höört. Dat Rebeed hett in disse Tied 1810 to dat Königriek
Saasloh (hoochdüütsch Salingsloh) is en lütten Oort in de Gemeen Kerklinneln in’n Landkreis Veern, Neddersassen. Binnen de Gemeen Kerklinneln höört de Oort to de polietsche Oortschop Neernabargen. De Oort liggt op de Linnelner Geest. Dat Water ut dat Rebeed flütt över de Lehrde af. De Naveröörd sünd Neenföör in’n Noorden, Kükenmoor un Veernermoor in’n Noordoosten, Lehrn in’n Süüdoosten, Neernabargen in’n Süden, Armsen in’n Süüdwesten un Specken un Ramels in’n Noordwesten. De Naam von’n Oort geiht trügg op den Forst Saasloh, an den sien Süüdkant de Oort liggt. De Oort hett vör 1885 to de Vaagdie Eitze in dat Amt Veern tohöört. Na 1885 weer dat in’n Kreis Veern, de 1932 mit’n Kreis Achem to’n ne’en un grötteren Kreis Veern tohoopgahn is. De Oort höört al von öllers bi de Gemeen Neernabargen mit bi, de an’n 1. Juli 1972 mit de Gemeenreform in Neddersassen Deel von de Gemeen Kerklinneln worrn is. Saasloh is evangeelsch-luthersch präägt un höört to dat Kaspel von de Jakobi-Kark in Wittloh. Bet 1859 hett dat to dat Kaspel von de Andreas-Kark in Veern höört. För de Kathoolschen is de St.-Josef-Kark in Veern tostännig. An Saasloh langs löppt de Kreisstraat 13, de in’n Noordoosten över Kükenmoor na Kohlenföör
Skua (ut dat Färöösche skúgvur) betekent grote Aarden ut de Familie vun de Schietjagers, sunnerlich den Groten Schietjager, Skua, en Forschungsrakete, Blackburn Skua, Fleger ut’n tweden Weltkrieg. Disse Siet is över en mehrdüdigen Begreep un vertellt, wat disse Begreep allens bedüden kann. Disse Siet is sotoseggen en „Gavelsiet“, de Weg gavelt sik hier un du kannst di een Siet utsöken, üm mehr över dissen Begreep to lesen.
Flunken oder Flünken betekent en anner Woort for Arms, Flunken, de uppersten Lee vun de Vagels, Fleeghuut, de uppersten Lee bi de Fladdermüse, Flunken, de Lee, wo de Insekten mit fleegt, Flunken, en Bodeel vun’n Fleeger, wo de Updrift mit tostanne kummt. Disse Siet is över en mehrdüdigen Begreep un vertellt, wat disse Begreep allens bedüden kann. Disse Siet is sotoseggen en „Gavelsiet“, de Weg gavelt sik hier un du kannst di een Siet utsöken, üm mehr över dissen Begreep to lesen.
De Kieren (Sternidae), ok Kierits, Krietsteerns, Kweetjes un Kwittjes, Steerenks un Steerms sünd en Familie mank de Tüütvagels (Charadriiformes). Se laat en beten na Möwen, un weert vundeswegen vun en Reeg vun Schrievers ok mank de Möwen (Laridae) insorteert. Man amenne sünd se lüttjer, smaller un wat steviger. Anners, as de Möwen sünd de Kieren echte Treckvagels. Over Winter hoolt se sik in de Tropen up, oder ok, as de Steern, ganz in de Antarktis. Weltwiet gifft dat 12 Geslechter un 45 Aarden vun Kieren. Kieren sünd mit 24 bit 40 cm Längde lüttjer, as Möwen. Se sünd slanker un hefft smalle Flunken. De Steert wiest en düüdliche Gavel. De Snavel is spitz un wiest bi dat Flegen faken na nedden. De Feddern sünd normolerwiese witt bit grau. Allerhand Aarden dreegt en swatte Huben. De meisten Aarden mank de Kieren leevt an de Waterkant an’e See, man en poor Aarden sünd ok tohuse an Waters in dat Binnenland. To’n Overwintern in’n Süden sünd se lange Strecken unnerwegens. Kieren boot ehre Nester up’e Eer oder up Felsen. Faken bröödt se in Kolonien. De Nester liggt meist bannig dicht bi’nanner. Dat kann angahn, dat sik dat dor bloß um eenfacke, naakte Kuhlen
De Snippenvagels (Scolopacidae) sünd en grote Familie ut de Ornen vun de Tüütvagels (Charadriiformes). Dor höört nich bloß dat Geslecht vun de Snippen an sik to, man ok de Strandlöpers un Tüters un noch en ganze Reeg annere. Snippenvagels sünd lüttje bit hen to middelgrote Stappvagels un leevt an Övers, Küsten un up fuchtig Land. Bloß man en poor Aarden hefft sik dor up instellt un könnt leven, wo dat dröge is. As Kennteken hefft se alltosamen tämlich lange Been un faken middellange bit lange Snavels, wo se in’t Watt, in’e Motten, in Seetang oder unner Steen ehr Freten mit söökt. Freten doot se Wörmer, Weekdeerter, Kreefte, lüttje Fisch, Insekten un de ehre Larven, to’n Deel ok Planten. Allerhand Aarden bröödt up open Land un in de Tundra in de Arktis vun Noordeuropa un Sibirien. In den Rest vun Europa sünd se bloß up’n Treck to sehn un in’n Winter, wenn se sik in dichte Swarms an de Küsten un up Nattland uphoolt. Veel Aarden fleegt to’n Winter na Afrika hen, annere ok na Süüdeuropa oder na Asien. To’n Deel bringt se up ehren Treck wunners di, wat for Strecken achter sik, as de Knutt. Dat gift Aarden, de treckt
De Kluutvagels (Recurvirostridae) sünd en Familie mank de Tüütvagels. Düsse Vagels hefft en Snavel (Rostrum), de is jummers lang. Bi de wecken Aarden maakt se en Bagen un wiest nich na unnen, man na boven (Recurvi-). Se hefft lange Fööt un an de eersten Töhn sitt to’n Deel Lappen an. De Achtertöhn fehlt oder is man minne. To düsse Familie höört 10 Aarden to. Ehr Freten besteiht ut lüttje Kreefte. De fangt se, wenn se ehren Snavel en beten openstahn laat un dor dör dat Water hen un wedder mit gaht. Düsse Vagels leevt an Meere, in’n Sump un an modderige Waters un möögt an’n leevsten Solt- un Brackwater. Geslecht Cladorhynchus Wittkoppkluut Cladorhynchus leucocephalus Geslecht Steltkluten Steltkluut Himantopus himantopus Austraalsche Steltkluut Himantopus leucocephalus Süüdamerikaanschen Steltkluut Himantopus melanurus Mexikaanschen Steltkluut Himantopus mexicanus Swatten Steltkluut Himantopus novaezelandiae Geslecht Kluten Amerikaanschen Kluut Recurvirostra americana Andenkluut Recurvirostra andina Kluut Recurvirostra avosetta Austraalschen Kluut Recurvirostra novaehollandiae Josep del Hoyo et al.: Handbook of the Birds of the World (HBW), Band 3: Hoatzin to Auks. Lynx Edicions, Barcelona 1996 Gill, F., Wright, M. & Donsker, D. (2010). IOC World Bird Names (version 2.6). (engelsch) Kluutvagels. Mehr Biller, Videos oder Audiodateien to’t Thema gifft dat bi Wikimedia
Flögel betekent Flögel, de uppersten Lee vun de Vagels, Flögel, de uppersten Lee bi de Fladdermüse, Flögel, de Lee, wo de Insekten mit fleegt, Flögel, en Bodeel vun’n Fleger, wo de Updrift mit tostanne kummt, Flögel, Unnerdeel vun en Huus oder Slott, Flögel, een groot Klaveer, en Deel vun en Partei in de Politik, as man seggt de rechte oder de linke Flögel vun en Partei, de Siet vun en Bild up en Altar, de wegklappt weern kann. Flögel is de Familiennaam von Dieter Flögel (1953–2022), düütschen Radsportler, Johann Heinrich Ludwig Flögel (1834–1918), düütschen Jurist, Astronoom, Botaniker, Zooloog un Fotograaf, Johannes Flögel (1901–1971), düütschen Politiker, Karl Friedrich Flögel (1729–1788), düütschen Kultur- un Literaturhistoriker, Rudolf Flögel (* 1939), öösterriekschen Footballspeler, Thomas Flögel (* 1971), öösterriekschen Footballspeler. Disse Siet is över en mehrdüdigen Begreep un vertellt, wat disse Begreep allens bedüden kann. Disse Siet is sotoseggen en „Gavelsiet“, de Weg gavelt sik hier un du kannst di een Siet utsöken, üm mehr över dissen Begreep to lesen.
Garrett Erin Reisman (* 10. Februar 1968 in Morristown, New Jersey, USA) is en ehmalger US-amerikaansch Astronaut. Reisman hett 1986 de Parsippany High School in New Jersey afslooten. Ansluutend hett he an de University of Pennsylvania Wertschap un Maschinenbau studeert. In beid Fackrichten hett he 1991 en Bachelor-Afsluss maakt. Dornah is he an dat California Institute of Technology wesselt, wo he sien Maschinenbaustudium fortsetten dee. Dat Studium hett he 1992 mit en Master un 1997 mit en Doktertitel afslooten. In' Juni 1998 wurr Reismann as Astronautenkandidat vun de NASA utwählt. Nah de Utbillen is he denn för de Langtietbesatten ISS-Expeditschon 16 to de Internatschonale Ruumstatschoon indeelt wurrn. In' Juni 2003 weer Reisman as Aquanaut bi de NEEMO-5-Mission in dat Aquarius Ünnerwaterlaboratorium un hett dor ünner annern gemeensam mit Peggy Annette Whitson und Clayton Conrad Anderson 14 Daag lang arbeit. An' 11. März 2008 is he mit STS-123 to de Internatschonale Ruumstatschoon ünner dat Kommando vun Dominic Gorie flagen, de en Deel vun dat japaansch Kibō-Modul un de kanaadsch Roboterhand Dextre to de ISS brocht hett. Pilot bi disse Mission weer Gregory Harold Johnson. Dorto keemen de Missionsspezialisten Robert Behnken, Michael Foreman, Richard Linnehan un de Japaner Takao Doi. Nah de
De Snippen an sik (Scolopax), ok Boomsnippen nömmt, sünd en Geslecht mank de Snippenvagels. Dor höört acht Aarden to. Bloß de euraas’sche Boomsnippe un de Kanadasnippe hefft sik wiethen utbreedt. De annern Aarden gifft dat bloß in Japan, Neeguinea, up de Philippinen un in Indonesien. De Boomsnippen ehre neegsten Verwandten sünd de Himmelszeegen (Gallinago). De Aarden vun de Snippen an sik laat bannig liek. Se hefft lange, dünne Snavels, en stevig Lief un brune oder swatte Feddern, datt se sik goot versteken könnt. De Ogen sitt an’e Sieten vun’n Kopp. So könnt se in 360 ° allens sehn. Gegen de meisten annern Aarden vun de Vagels over könnt se de Uppersiet vun ehren Snavel bewegen. Boomsnippen leevt in’n Woold. An’n Avend oder in’e Nacht söökt se ehr Freten, wenn se mit ehre langen Snavels an’e Eer togange sünd un Warvellose fangen wüllt. Overdag sünd se man swaar uttomaken, vunwegen datt de Farv nich wieter upfallt un se sik still hoolt. Wenn se sik vermehren wüllt, maakt se allerhand Lawei un fleegt in de Schummertied an’n Morgen un Avend un balzt dor denn bi rum. Snippen an sik (Scolopax) Boomsnippe (S. rusticola). Vun Westeuropa hen bit na Japan. Amamiboomsnippe (S. mira):
De Himmelszeegen, ok Beverbücke, Nörkenblöer oder Watersnippen (Gallinago) sünd en Geslecht mank de Snippenvagels (Scolopacidae). De meisten Aarden laat bannig liek, mit en bannig langen, slanken Snavel un wat brune Feddern, wo se nich eenfach dör to sehn sünd. Meist hoolt se sik in Gemarken mit allerhand Planten up, wo se sik goot versteken könnt. Upfallen doot se in de Brödeltied, sunnerlich, wenn dat schummern deit an'n Morgen un an'n Avend. Dor fleegt se vunwegen de Balz un geevt mit de ütern Steertfeddern afsunnerlichen Luut. Freten doot se meist Warvellose. De föhlt un fangt se, wenn se mit ehren langen Snavel in'e Eer oder in feine Motten in prökelt. Eenloper-Himmelszeeg (G. solitaria) - Barge vun de ööstliche Paläarktis. Japanbeverbuck (G. hardwickii) - Nöördlich Japan un umto. Nepalbeverbuck (G. nemoricola) - Himalaya. Speet-Beverbuck (G. stenura) - Nöördliche Oostpaläarktis. Boom-Beverbuck (G. megala) - Süüdliche Oostpaläarktis. Afrikaansche Himmelszeeg (G. nigripennis) - In'n Osten un Süden vun Afrika. Madagaskarbeverbuck (G. macrodactyla) - Madagaskar. Dubbelbeverbuck (G. media) - Noordoosteuropa un westlich Asien. Beverbuck (G. gallinago) - Paläarktis. Wilson-Beverbuck (G. delicata) - Nearktis. Azarabeverbuck (G. paraguaiae) - Süüdamerika. Nobelbeverbuck (G. nobilis) - nöördliche Anden. Grote Himmelszeeg (G. undulata) - Norden un Osten vun Süüdamerika. Kordillerenbeverbuck (G.
De Nearktis is een vun de acht groten Regionen, wo de Biogeographie de Eer in unnerdeelt. Dor höört meist ganz Noordamerika mit to, Gröönland un dat Hoochland vun Mexiko. Anners is dat mit den Süden vun Mexiko un Florida, Zentralamerika, de Eilannen in de Karibik un mit Süüdamerika: Düsse Gemarken weert to de Neotropis rekent. Noord- un Süüdamerika sünd vundagen dör den Isthmus vun Panama verbunnen. Man vor 180 Mio. Johre weern se scheedt un vundeswegen verscheelt sik de Aarden vun Planten un Deerter, de sik dor utspunnen hefft, bannig. As de Superkontinent Pangea ut'neenbraken weer, bleev Noordamerika toeerst verbunnen mit Eurasien un is dor en Deel vun den neen Grootkontinent Laurasia mit ween. Süüdamerika weer dormols Deel vun den annern Grootkontinent Gondwana. Eerst, as de Atlantik sik updaan hett, sünd Noordamerika un Europa scheedt wurrn. Eerst later hett dat Landbruggen geven twuschen Noordamerika un Asien (Beringstraten) un mit Süüdamerika (Panama). Over düsse Landbruggen sünd allerhand Aarden uttuuscht wurrn twuschen de Kontinente. So keem dat to den Groten Amerikaanschen Fauna-Uttuusch (Great American Interchange). So is dat kamen, datt in de Nearktis un in de Paläarktis so veel gemeensome Aarden Deerter un Planten bestaht. De beiden Regionen weert vundeswegen ok to
De Strandhecksters oder Liewen (Haematopodidae, Haematopus) sünd en Familie mit man bloß een Geslecht un weert to de Tüütvagels (Charadriiformes) rekent. Dor höört alltohopen 12 Aarden mit to. Je na de Aart sünd de Strandhecksters swattbunt oder gant swatt. Freten doot se sunnerlich Weekdeerter un Ringelwörmer. Strandhecksters sünd grote, stevige Stappvagels. Sess Aarden höört to de swattbunte Grupp to, fiev to de ganz Swatten, un bi een (de Neeseelannsche Strandheckster) gifft dat beides: swattbunte un swatte Vagels Weltwiet leevt de Strandhecksters an de Waterkant an’e See. Bloß man in de polaren Regionen fehlt se. In de westliche Paläarktis gifft dat hüdigendags bloß noch en Aart, dat is de euraas’sche Strandheckster. Fröher hett dat up de Kanaarschen Eilannen noch de Kanaren-Strandheckster geven. De keem bloß up düsse Inselgruppen vor un hett dor brott, man vun 1968 af an gellt se as utstorven. Dat gifft de wecken Aarden, de bröödt nich bloß an de Küst, man ok in’t Binnenland. An de Küsten reet se sunnerlich Weekdeerter un Wörmer. Bi de Strandhecksters in’t Binnenland weert sunnrlich Mettjen un Insektenlarven vertehrt. Liewe (H. ostralegus), swattbunt, brott in Europa, Westsibirien un Oostasien, steiht in’n Winter ok in Afrika un Süüdasien. Mantelliewe (H. palliatus), swattbunt; Süüdamerika
Grüttos sünd en Geslecht vun Vagels ut de Familie vun de Snippenvagels (Scolopacidae). Dor höört veer Aarden to. Grütto (L. limosa) Hudsongrütto (L. haemastica) Rode Snippe (L. lapponica) Amerikaanschen Grütto (L. fedoa) List vun Vagels, mit allerhand plattdüütsche Vagelnaams un Naams ut de Naberspraken Projekt: Deerternaams up Platt Gill, F., Wright, M. & Donsker, D. (2010). IOC World Bird Names (version 2.6). (engelsch)
Kerklinneln (hoochdüütsch Kirchlinteln) is en Dörp in de Gemeen Kerklinneln in’n Landkreis Veern, Neddersassen. Binnen de Gemeen Kerklinneln billt de Oort Kerklinneln en egene polietsche Oortschop, to de ok Hoost, Lindhoop un Deelsen mit tohöört. De Oort liggt op de Linnelner Geest. Dör’n Oort flütt de Gibbeek, de later in’n Gohbeek münnt. De Naveröörd sünd Deelsen un Holbm in’n Noorden, Brammer, Kreepm un Lüttjen Linneln in’n Noordoosten, Huxhaal, Kohlenföör, Neenkroog un Gohbeek in’n Oosten, Kükenmoor, Neenföör un Ramels in’n Süüdoosten, Specken, Armsen un Wetenmöhlen in’n Süden, Bössel in’n Süüdwesten, Lindhoop, Hoost un Oosterkroog in’n Westen un Scharnhors un Wall in’n Noordwesten. Kerklinneln kummt 1123 as Lintlo toeerst in de Oorkunnen vör. Von de Kerke to Lintloh warrt toeerst 1385 in en Oorkunn von’n Veerner Bischop Johann II. schreven. In fröhere Tieden is de Oort mehrstendeels eenfach Linneln nöömt worrn. Blots wenn de Ünnerscheed to dat Dörp Lüttjen Linneln wichtig weer, is de Oort Groten Linneln oder eben Kerklinneln nöömt worrn. In de Franzosentied von 1810 bet 1814 hett de Oort to de Mairie Kerklinneln in’n Kanton Veern höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon
De Böörs vun Uganda is de eenzige Böörs in Uganda. Se hett ehren Seet in Kampala. De Böörs hannelt aktuell negen Aktien, vun de twee ok noch an annere Börsen hannelt warrt. Se höört dormit to de lüttsten Börsen in Afrika. Parketthannel is blots twee Daag in’e Week an’n Deensdag un Dünnersdag Morgen. Den Börsenindex USE All Share Index gifft dat siet den 23. Oktober 2003. Vun’n 15. Januar 2004 an warrt ok Schatzanleihen vun den ugandschen Staat hannelt. De Böörs vun Uganda kreeg in’n Juni 1997 Verlööf vun dat tostännige Kapitalmarktamt. In’n Januar 1998 güng dat denn mit’n Hannel los. De eerste Aktie mit de Hannel dreven worrn is, weer vun de Oostafrikaansche Entwicklungsbank. Oostafrikaansche Entwicklungsbank (siet Januar 1998) Uganda Clays (siet 18. Januar 2000) British American Tobacco Uganda (siet 28. Juni 2000) East African Breweries (siet 27. März 2001, ok an de Böörs vun Nairobi föhrt) Kenya Airways (siet 28. März 2002, ok an de Böörs vun Nairobi föhrt) Bank of Baroda (siet 14. November 2002) New Vision Printing & Publishing Company (siet 16. September 2004) DFCU (siet 2004) Jubilee Holdings (siet 14. Februar 2006) Websteed vun de Böörs (engelsch)
Deutekem (hollandsch: Doetinchem) is en Stadt in de Gemeen Deutekem in't Achterhook in de Provinz Gelderlaand in de Nedderlannen. Deutekem is dat Zentrum vun't to'n groten Deel ländliche Achterhook. Düütschland is nich wiet. Belangrieke Denkmolen sünd de Catherinakark un de luthersche Kark. De Borg Slangenburg liegt in oder bi de Stadt op en Goot. Deutekem hett Swimmbecken. De Herren un de Damen vun Orion spelen in de je höchste, böverregionale Volleyball-Liga. Deutekem worr 838 dat eerste Mol nöömd, as Duetinghem. 1236 kreeg de to disse Tiet en Muur hebbene Oort de Stadtrechten vun Otto II. vun Geldern. 1527 geev dat en groten Stadtbrand. In de Johrhunnerten dona entwickelde sick de Stadt nicht gau. 1920 geev dat en Fuschoon vun de Gemenen Ambt-Doetinchem un Stad-Doetinchem. In'n April 1945, an'n End vun'n Tweeden Weltkrieg, worr de Binnenstadt swoor dörch Allieerte bombardeert. Doher sieht de Binnenstadt modern ut. Na den Tweeden Weltkrieg worr Deutekem de belangriekste Stadt in de Region, na Zutfent un Doezebarg, de Jahrhunnerte grötter weern. 2005 kehm de Gemeen Weal to de Gemeen. Deutekem weer Liddmaat vun de Hanse. Gaanderen, Weal (Hollandsch Wehl), Achterweal (Hollandsch Nieuw-Wehl) Iezevoorde (Hollandsch IJzevoorde), Langerak (Gelderlaand), Wienbargen (Hollandsch Wijnbergen) un Ut Broek (Hollandsch Het Broek).
De Gütvagels oder Tüütwelpen (Numenius) sünd en Geslecht mank de Snippenvagels (Scolopacidae). Se hefft all en langen, smallen Snavel, de na nedden daalböögt is un dreegt en bruun Fedderkleed, dat sik mit de Johrtieden nich ännert. Vun ehre neegsten Verwandten, de Grüttos, verscheelt se sik dör de Snavelform. Grüttosnavels sünd liek un nich krumm. Freten doot Gütvagels toeerst Insekten, Wörmer un annere Warvellose, de se mit ehren langen Snavel in'e Motten un sumpige Eer söökt. Man ok Beeren versmaht se nich. Besünners is, wat de Tahiti-Gütvagel freten deit: He vertehrt ok Eerdkrupers, lüttje Söögdeerter un Aas, bovendem ok Eier vun Seevagels, de he towielen ok unner de Olen bi dat Bröden wegpicken deit. Dwarg-Gütvagel (N. minutus) - brott in Sibirien, treckt in'n Winter na Noordaustralien. Eskimo-Gütvagel (N. borealis), wohrschienlich utstorven, tolest 1963 betüügt. Lüttjen Gütvagel (N. phaeopus) - brott in Europa, Noordamerika un Asien in de Subarktis. Over Winter in Afrika, Süüdamerika un Süüdasien. Tahiti-Gütvagel (N. tahitiensis) - brott in Westalaska, treckt in'n Winter na Ozeanien hen. Dünnsnavel-Gütvagel (N. tenuirostris), unner Umstänn utstorven. Gütvagel (N. arquata), tohuse in Europa un Asien. Amerikaanschen Gütvagel (N. americanus) - tohuse in Noordamerika un Mexiko. Madagaskar-Gütvagel (N. madagascariensis) - brott in Oostsibirien un in
Ulemöhlen (hoochdüütsch Uhlemühlen) is en lütten Oort in de Gemeen Veern in’n Landkreis Veern, Neddersassen. Binnen de Gemeen Veern höört dat to de polietsche Oortschop Scharnhors. De Oort liggt op de Achem-Veerner Geest an’n Halsbeek, de later in de Aller münnt. De Dünen bi Neemöhlen in’n Süüdwesten sünd as Naturschuulrebeed schuult. De Naveröörd sünd Wall in’n Noorden, Doomöhlen un Scharnhors in’n Noordoosten, Hoost, Lindhoop, Oosterkroog un Schnuckenstall in’n Süüdoosten, Bössel in’n Süden, Veern in’n Süüdwesten, Neemöhlen un Halsmöhlen in’n Westen un Daulsen in’n Noordwesten. De Oort geiht trügg op en Watermöhl an’n Halsbeek. Bi de Möhl hett dat fröher ok en Gesundborn geven. In de Franzosentied von 1810 bet 1814 hett de Oort to de Mairie Wall in’n Kanton Veern höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört. De Oort hett vör 1885 to de Huusvaagdie Veern in dat Amt Veern tohöört. Na 1885 weer dat in’n Kreis Veern, de 1932 mit’n Kreis Achem to’n ne’en un grötteren Kreis Veern tohoopgahn is. De Oort hett fröher tohoop mit Neemöhlen een Gemeen billt, de ok woll Möhlenstreek nöömt worrn is. Disse Gemeen is to’n 1.
Oosterkroog (hoochdüütsch Osterkrug) is en lütten Oort in de Gemeen Veern in’n Landkreis Veern, Neddersassen. Binnen de Gemeen Veern höört dat to de polietsche Oortschop Scharnhors. De Oort liggt op de Achem-Veerner Geest. Dat Water ut dat Rebeed flütt över’n Lindhooper Graven na’n Gohbeek hen af. De Naveröörd sünd Doomöhlen un Scharnhors in’n Noorden, Schnuckenstall, Hoost un Lindhoop in’n Noordoosten, Wetenmöhlen in’n Süüdoosten, Eitze in’n Süden, Bössel un Veern in’n Süüdwesten un Halsmöhlen, Neemöhlen un Ulemöhlen in’n Noordwesten. De Oort Oosterkroog geiht trügg op dat Gasthuus an de Schossee von Veern över Kerklinneln na Visselhöövd, dat 1821 von Jürgen Hinrich Bokelmann boot worrn is. Later sünd dor an de Schossee ok noch mehr Hüüs boot worrn. Oosterkroog weer bet 1972 op 15 Hüüs anwussen un is ok woll Nee-Scharnhors nöömt worrn. De Oort hett vör 1885 to de Huusvaagdie Veern in dat Amt Veern tohöört. Na 1885 weer dat in’n Kreis Veern, de 1932 mit’n Kreis Achem to’n ne’en un grötteren Kreis Veern tohoopgahn is. De Oort hett fröher bi de Gemeen Scharnhors mit bihöört, de an’n 1. Juli 1972 mit de Gemeenreform in Neddersassen Deel von de Gemeen Veern worrn is. Oosterkroog is evangeelsch-luthersch präägt un höört to dat